ગંદા પાણીની આ મુશ્કેલી બાબતે વધુ માહિતી આપતાં પ્રિન્સેસ સ્ટ્રીટમાં શામળદાસ ગાંધી માર્ગ પર છેલ્લાં ૫૦ વર્ષથી દુકાન ધરાવતા જી. એ. બ્રધર્સના અરવિંદ મહેતાએ કહ્યું હતું કે ‘મકાનમાંથી આવતું ગંદું પાણી ગટરમાંથી બહાર ઊભરાય છે અને એ બહાર દુકાનની સામે પણ ફેલાઈ જાય છે. આખો દિવસ વહેતા પાણીમાંથી ભયંકર વાસ આવતી હોય છે. એ સિવાય આજુબાજુ ફેલાતા પાણીમાં મચ્છરો પણ પેદા થતા હોય છે જેને કારણે સખત ત્રાસ થતો હોય છે. મલેરિયા અને ડેન્ગીનો પણ ડર રહે છે. અમે અવારનવાર આ માટે સુધરાઈમાં ફરિયાદ કરીએ છીએ. એ લોકો કહે છે કે આગળ ચેમ્બર ચૉક-અપ થઈ જાય છે એને કારણે અહીં પાણી ઊભરાય છે. કદાચ તેમની વાત સાચી હશે, પણ તેમણે એ ચેમ્બર ચૉક-અપ ન થાય એની કાળજી લેવી જોઈએ. અમે પાંચ-છ વાર ફરિયાદ કરીએ ત્યારે એક વાર તેઓ કામ કરતા હોય છે. અમે આ સમસ્યાથી હવે ત્રાસી ગયા છીએ.’